钦定古今图书集成/方舆汇编/职方典/第1320卷 > 《众乐亭记》连希觉
## 钦定古今图书集成/方舆汇编/职方典/第1320卷 > 《众乐亭记》连希觉

度庾岭而南，惟九韶之石为天下最，峦阜秀拔，接于
浈阳。而南山之致，尤为殊绝。孤峰擎天，峭立千仞，昔
舜鸣弦于其上，因以名之。至今有二臣之祠存焉。峰
之下，石壁万叠，唐之闻人，尝搜揽胜概，名其景者非
一。如寒翠亭、“晞旸岛、凌烟障、涵晖谷、羽化霞举，存炼
丹之灶；乳溜泓澄，置煮茗之台。仙翁瞰沂风之亭，南”
岩对桃花之坞，与夫象鼻澄光之矶，潜灵碧落之洞，
莲花之孤台，静空之虚岩，定光之幽室，虎跑之飞泉，
乳窦风穴，千怪万状。以致步飞霞岭，立栖云洞，攀援
危磴，遂履平地，下视千里，如指掌间者，《薰风亭》也。虽
然，昔人能名之，往往恢构，固未睱实有望于来者。自
唐迄今，绵历年祀，荆蓁芜秽，人迹不到，岂非天秘地
藏，必有所待。绍圣元年夏四月，莆阳方公出守是郡，
因暇日阅图牒，询其旧，遍求南山之景。由回龙石而
上，得寒翠亭故基。拂拭苔藓，睹唐人元杰，因识名于
壁间。自此路势断绝，不可蹑而前也。公乃缘崖筑道，
袤及百丈，始历涵晖之谷，又得元杰留铭，自称为“谷
客山人。”有浮屠名曰“圣寿”，梁之果业寺也。尝构亭于
谷、岛之两间，然狭隘卑陋，不足以凭高望远。公乃即
其基而广之，因山取材，不日成就，名之曰“众乐亭。”亭
之前跨空为台，高几数仞，名之曰“月台。”凡经昔人游
者，遂因名而亭之。嘉卉美木，环植数千本。下临深渊，
中横沙渚，远岫屏倚，重城臂回。洞谷之邃幽，檐楹之
高下，虽使词人不能写其情，丹青莫能绘其状。行客
舣舟，仰而视之，若在云汉间，虽武陵桃源，莫能胜也。
由是知山水佳致，必因人而后兴，此《众乐月台》所以
自公始矣。尝谓良二千石人君所与共治天下而分
其忧也。然乐民之乐者，安能不忧民之忧乎？此台上不粪郊草，不剪香芸，一人向隅满堂，为之不乐。英虽
遐邦，民亦多事，设或簿书纠纷，狱讼填委，目前之事，
且剸裁之不暇，尚安能纵燕游之私耶？细民困于衣
食之不给，而饥寒是恤，加以盗贼扰之，而法不能禁。
方咨嗟愁叹之不已，则众以为忧，公独以为乐乎？今
公自下车，勤恤民隐，上以宣布天子之德惠，下以询
考风俗之利疾，不待报而事无不举。刑清而法平，吏
畏而民服。以故狱无冤囚，庭无留讼。水旱不作，年谷
屡丰。士类云集，商旅辐辏。至于农夫野老，莫不腾诵
于山林垄亩之间。然则众以为乐而独以为忧乎？古
人云：“乐不若于众。”则斯亭之构，非为己私有，皆所以
从民欲也。投辖登临，纵步杳蔼。古木连落，藤萝下垂。
野猿遐攀，汀鹭群立。兀坐幽石，尘劳顿捐。以至“酌乳
水以煎云，临钓矶而烹鲜。胜通天之万像，嗤碧落之
难到。”公既至而民亦从之，歌声往还，弦管迭奏。不知
使君之乐游人耶，游人之乐使君耶？若夫烟霞夕收，
万籁俱息；微风四来，纤尘不到；月炤流水，金波散摇；
禽鸟不喧，渔火上下。公于是时登高台，邀宾从，酌壶
觞，赋歌咏，陶然有得于心意之表，此又所乐，非众乐
也。虽然，贤者固有是乐矣，如公之宏才远器，亦安能
久居此乎？行当膏泽广土，岂止同民乐于一邦而已？
异时桃李成阴，松竹交翠，丹荔夏熟，杂花秋香，后人
爱之，勿剪勿伐，其犹甘棠之思乎？惜夫采诗之官废，
舆颂不得以上达，敢摭其实，为之记云。希觉，太守名
也，民先，其字也。奉新宰温陵林斐、郡从事临庆梁回、
金鸡洪敏修、浈阳令新淦何执礼尝从公游。亦可以
托名于不朽，无愧于古人矣。绍圣二年三月望日记
于崖石。